text: Her sover de i shelter hver nat - også om vinteren
  13 august 2019 kl. 18.06
  Kongeådalens Efterskole har succes med, at eleverne kan sove udenfor i shelter hele året.
  Det er kun to dage siden at Hannah Rosenmaier Pedersen flyttede ind i sit shelter på Kongådalens Efterskole.
  Sammen med syv andre elever har hun valgt at have naturen som sin nærmeste nabo hele det kommende skoleår.
  Kongeådalens Efterskole er den eneste, der tilbyder, at eleverne kan sove udenfor hele året. Det har skolen gjort siden skoleåret 2017-18 - og tilbudet kører nu på tredje skoleår.
  
  Overnatning i det fri hitter
  Men det er ikke det eneste sted, hvor det er populært at sove i det fri.
  I årets første seks måneder har flere end 102.000 mennesker overnattet på en af Naturstyrelsens store lejrpladser i Danmark. Det er næsten lige så mange som i hele 2013.
  I Syd- og Sønderjylland er mange af lejrpladserne booket de næste mange weekender.
  I shelterne på Kongådalens Efterskole er der isolering, vindue, strøm og trådløst netværk - men døren er sparet væk til fordel for den friske luft.
  Mens det hele stadig er nyt for Hannah Rosenmaier Pedersen at bruge natten i et shelter, er Oliver Gringe netop gået i gang med sit andet år, hvor han sover i den friske luft i sit shelter.
  Snart bliver det både mørkere og koldere, men det afskrækker ikke eleverne
  - Det gør det på ingen måde. Vi bliver i shelteret uanset vind og vejr, og så må vi sove med hue og handsker på, når det bliver rigtig koldt, er de to efterskole-elever enige om.
  